Babelscape/SREDFM huggingface dataset:
Προσχολική Αγωγή

Με τον όρο Προσχολική Αγωγή περιγράφεται η γνωσιακή και κοινωνική εκπαίδευση που δίνεται στον άνθρωπο πριν την υποχρεωτική εκπαίδευση, την ηλικία δηλαδή των 5-6 ετών στις περισσότερες χώρες, και μπορεί να ξεκινά ήδη από την ηλικία των δυο ετών. Ωστόσο στην Ελλάδα η υποχρεωτική δίχρονη προσχολική αγωγή ξεκινά από την ηλικία των 4 ετών μετά τον νέο νόμο Γαβρόγλου Ν.4521-18.pdf, όπου έχουν ενταχθεί ήδη 298 από τους 325 δήμους της χώρας. Ιδρύματα που προσφέρουν Προσχολική Αγωγή είναι τα νηπιαγωγεία και οι παιδικοί σταθμοί. 

Σύμφωνα με τη σύγχρονη θεωρία της Παιδαγωγικής, τα πρώτα χρόνια της ζωής του παιδιού έχουν ζωτική σημασία για τη σωματική, διανοητική και κοινωνική του ανάπτυξη. Γι'αυτό, πρέπει να δοθεί σημασία στην καλλιέργεια των αισθήσεων του παιδιού και την απόκτηση εμπειριών που ενθαρρύνουν την εντύπωση, την έκφραση και την επικοινωνία. Σε αυτές τις βάσεις δημιουργήθηκε η Προσχολική Αγωγή, η οποία είναι η διαδικασία του προσανατολισμού του παιδιού σε ορισμένες αξίες, στάσεις, δεξιότητες και γνώσεις με σκοπό την κοινωνικοποίησή του. Η φοίτηση του παιδιού στα προσχολικά ιδρύματα προπαρασκευάζει επίσης τη φυσική μετάβασή του από την οικογενειακή ζωή στο σχολικό περιβάλλον, ενώ δίνει παράλληλα τη δυνατότητα να διαγνωστούν εγκαίρως ενδεχόμενες πνευματικές ή σωματικές διαταραχές στην εξέλιξή του, που βελτιώνονται ή και θεραπεύονται πιο εύκολα, όταν γίνεται η διάγνωση τους νωρίς. 

Σήμερα, η αναγκαιότητα της Προσχολικής Αγωγής αναγνωρίζεται διεθνώς. Σύμφωνα με την UNESCO (1961) είναι ανάγκη να εξασφαλιστεί στο παιδί, από την πιο μικρή του ηλικία, εκπαίδευση κατάλληλη για την πνευματική, ηθική και σωματική του εξέλιξη. Όσο και αν η οικογένεια παραμένει το ευνοϊκό περιβάλλον για την ανάπτυξη του παιδιού, σήμερα έχει ανάγκη να βοηθηθεί, γιατί και με τις καλύτερες ακόμα προϋποθέσεις δεν μπορεί πια να ικανοποιήσει όλες τις ανάγκες του παιδιού για αγωγή και εκπαίδευση, όταν αυτό πλησιάζει την ηλικία των τεσσάρων ετών. Η Προσχολική Αγωγή έγινε επίσης κοινωνικό αίτημα όταν αυξήθηκε ο αριθμός των γυναικών που εργάζονται έξω από το σπίτι. 

Η αρχή της ικανοποίησης των βασικών αναγκών του παιδιού αποτελεί καθοριστικό παράγοντα για την αποστολή της Προσχολικής Αγωγής. Το παιδί της προσχολικής ηλικίας χρειάζεται ποσότητα και ποιότητα εμπειριών για να μεγιστοποιήσει τις κάθε μορφής ικανότητές του, για να αποκαλύψει, να γνωρίσει και να αποδεχτεί τον εαυτό του και το κοινωνικό και φυσικό σύνολο που το περιβάλλει και να αναπτύξει δημιουργική σχέση αλληλεπίδρασης μαζί του. Η οικογένεια δεν είναι, στις περισσότερες περιπτώσεις, ικανή να αντισταθμίσει τα οφέλη που προκύπτουν από τη συμβίωση των νηπίων.
Αθανάσιος Ψαλίδας

Ο Αθανάσιος Ψαλίδας (1767- 20 Ιουλίου 1829) υπήρξε λόγιος, συγγραφέας και διδάσκαλος, από τις σημαντικότερες μορφές του Νεοελληνικού Διαφωτισμού. Εργάστηκε με πάθος για τη διαφώτιση και τη συνειδητοποίηση ταυτότητας των υπόδουλων Ελλήνων ενώ αφού ξέσπασε η Επανάσταση του 1821 στρατολόγησε και εξόπλισε με δικές του δαπάνες Σουλιώτες και Χιμαριώτες πρόσφυγες και τους προώθησε στην επαναστατημένη Ελλάδα.
Χάμφρεϊ Μπόγκαρτ

Ο Χάμφρεϊ Μπόγκαρτ ("Humphrey DeForest Bogart", 25 Δεκεμβρίου 1899 - 14 Ιανουαρίου 1957) ήταν Αμερικανός ηθοποιός, βραβευμένος με Όσκαρ Α' Ανδρικού Ρόλου. Αποτελεί θρύλο του σινεμά λόγω τη συμμετοχής του σε μια σειρά αστυνομικών ταινιών μυστηρίου κατά την χρυσή εποχή του Χόλυγουντ. Είναι γνωστός για τις ταινίες Το Απολιθωμένο Δάσος του 1936, Το Γεράκι της Μάλτας του 1941, Καζαμπλάνκα του 1942, Η σειρήνα της Μαρτινίκα του 1944, Πάθος και αίμα του 1946, Ο Θησαυρός της Σιέρα Μάντρε του 1948 και την ταινία που του χάρισε το όσκαρ το 1951 Η βασίλισσα της Αφρικής.

Ο Μπόγκαρτ, γιος εύπορης οικογένειας, ξεκίνησε με την προϋπόθεση ν' ακολουθήσει το επάγγελμα του πατέρα του και γράφτηκε στην Ιατρική στο Γέιλ απ' όπου αποβλήθηκε. Αργότερα το 1918 κατατάχθηκε στο ναυτικό όπου σ' ένα καυγά απέκτησε το σημάδι στα χείλη που θα τον έκανε αργότερα διάσημο. Στις αρχές της δεκαετίας του '20, μετά τη θητεία του στο ναυτικό, ο Μπόγκαρτ έκανε διάφορες δουλειές. Κάποια στιγμή με τη βοήθεια των γνωριμιών του κατάφερε να δουλέψει σαν ηθοποιός σε μικρούς ρόλους στο θέατρο. Στα τέλη της δεκαετίας του '20 έλαβε μέρος σε κάποιες ταινίες της "Fox" και το 1930 υπέγραψε συμβόλαιο. Οι ταινίες στις οποίες συμμετείχε όμως δεν ήταν πετυχημένες κι η "Fox" διέκοψε το συμβόλαιό του, μέχρι που το 1936 ο φίλος του Λέσλι Χάουαρντ έπεισε τον Τζακ Γουόρνερ να προσλάβει τον Μπόγκαρτ για τη μεταφορά του θεατρικού "Το Απολιθωμένο Δάσος". Ο ρόλος του γκάνγκστερ "Duke Mantee" που είχε ξαναερμηνεύσει στο θέατρο, κέρδισε τους κριτικούς και την ίδια χρονιά υπέγραψε συμβόλαιο με τη Warner. Από το 1936 μέχρι το 1940 ο Μπόγκαρτ έπαιζε δεύτερους ρόλους, μέχρι που ήρθαν οι ταινίες Το Γεράκι της Μάλτας και Καζαμπλάνκα κι ο Μπόγκαρτ έγινε πρώτο όνομα στο Χόλυγουντ. Παντρεύτηκε τέσσερις φορές, την τελευταία με την συμπρωταγωνίστριά του στο φιλμ Η σειρήνα της Μαρτινίκα, Λορίν Μπακόλ, που ήταν μικρότερη του κατά εικοσιπέντε χρόνια. Πέθανε το 1957 στο Λος Άντζελες από καρκίνο του οισοφάγου. Το Αμερικανικό Ινστιτούτο Κινηματογράφου τον έχει κατατάξει πρώτο στη λίστα με τους 25 μεγαλύτερους σταρ όλων των εποχών.
Αγαθόφυτα

150px|right
Τα Αγαθόφυτα ("Αgathophytum") είναι γένος ποωδών φυτών της οικογένειας των Χηνοποδιοειδών. Τα κυριότερα είδη είναι το Αγαθόφυτο το βλήτο ("Agathophytum blitum") και το Αγαθόφυτο το γλαυκό ("Agathophytum glaucum") ή Χηνοπόδιον το γλαυκόν ("Chenopodium glaucum") ("αγγλ". Oak-Leaved Goosefoot). Ο βλαστός τους έχει ανώμαλη σε πάχος αύξηση και άνθη πολύ απλά και αφανή με πέντε σέπαλα και 
χωρίς πέταλα. Ο καρπός τους είναι καρυοειδής. Το Aγαθόφυτο το κοινό είναι φυτό ιθαγενές της Ευρώπης και καλλιεργείται σε πολλά μέρη ως λαχανικό. Οι καρποί του χρησιμοποιούνται όπως τα σπαράγγια.

Βρίσκεται και στην Ελλάδα και αποκαλείται και άγριο σπανάκι ή νένα.
Λουίς Φελίπε Σκολάρι

Ο Λουίς Φελίπε Σκολάρι είναι Βραζιλιάνος πρώην ποδοσφαιριστής και προπονητής ποδοσφαίρου. Γεννήθηκε στις 9 Νοεμβρίου του 1948 στην πόλη Πάσο Φούντο στην βόρεια Βραζιλία. Βοήθησε την εθνική ομάδα της χώρας του να κατακτήσει το Παγκόσμιο κύπελλο ποδοσφαίρου το 2002. Ενώ σαν προπονητής της εθνικής ομάδας της Πορτογαλίας, την οδήγησε στον τελικό στο Ευρωπαϊκό Πρωτάθλημα Ποδοσφαίρου το 2004 όπου έχασε από την Ελλάδα και στην τέταρτη θέση στο Παγκόσμιο Κύπελλο Ποδοσφαίρου 2006 στη Γερμανία.
Μιχαήλ Σαβόφ

Ο Μιχαήλ Σαβόφ ("Михаил Савов", 26 Νοεμβρίου 1857 - 21 Ιουλίου 1928) ήταν Βούλγαρος στρατηγός στους Βαλκανικούς Πολέμους.

Γεννήθηκε το 1857 στη Στάρα Ζαγόρα. Θεωρείται ο πρωτεργάτης της ανασυγκρότησης του βουλγαρικού στρατού. Το 1903 ανέλαβε υπουργός των Στρατιωτικών. Στον Α΄ Βαλκανικό Πόλεμο (1912) ήταν γενικός διοικητής του Βουλγαρικού στρατού. Μετά το τέλος αυτού του πολέμου, κατά τις διαφορές που ενέσκηψαν στη διανομή των πρώην οθωμανικών εδαφών της Βαλκανικής, παρασυρόμενος από αλαζονεία, τη μικρή σχετικά στρατιωτική (αριθμητικά) υπεροχή αλλά και παραβλέποντας το αξιόμαχο των πρώην συμμάχων του Ελλήνων και Σέρβων, προέβη σε ομόχρονη αιφνίδια επίθεση εναντίον τους ξεκινώντας τον Β΄ Βαλκανικό Πόλεμο, η ατυχής έκβαση του οποίου, συνεπεία στρατηγικών λαθών, τον ανάγκασαν σε παραίτηση. Πέθανε το 1928.
Μιθριδάτης ΣΤ΄ Ευπάτωρ

Ο Μιθριδάτης ΣΤ΄ Ευπάτωρ Διόνυσος (132 π.Χ. - 63 π.Χ.) από τη Δυναστεία των Μιθριδατιδών ήταν βασιλιάς του Πόντου και της Μικράς Αρμενίας στη βόρεια Μικρά Ασία (στη σημερινή Τουρκία) από το 120 π.Χ. έως το 63 π.Χ.. Ήταν ένας από τους πιο εντυπωσιακούς και επιτυχημένους εχθρούς της Ρωμαϊκής Δημοκρατίας, καθώς ενέπλεξε στους Μιθριδατικούς πολέμους τρεις από τους εξέχοντες στρατηγούς της ύστερης Ρωμαϊκής Δημοκρατίας: τον Λεύκιο Κορνήλιο Σύλλα, τον Λούκιο Λικίνιο Λούκουλλο και τον Πομπήιο. Γιος του Μιθριδάτη Ε΄ του Ευεργέτη, εξαναγκάστηκε μετά το θάνατο του πατέρα του να εγκαταλείψει τα ανάκτορα της Σινώπης, επειδή υποψιάζονταν ότι η μητέρα του, Λαοδίκη, επιβουλευόταν τη ζωή του.
Τζόαν Φοντέιν

Η Τζόαν Φοντέιν (αγγλικά "Joan Fontaine", 22 Οκτωβρίου 1917 − 15 Δεκεμβρίου 2013) ήταν Βρετανίδα ηθοποιός και Αμερικανίδα υπήκοος από το 1943, γνωστή για τον πρωταγωνιστικό ρόλο στις ταινίες του Άλφρεντ Χίτσκοκ "Ρεβέκκα" του 1940 και "Υποψίες" του 1941, καθώς και για την αντιπαλότητα με την αδελφή της, την ηθοποιό Ολίβια Ντε Χάβιλαντ. Η Φοντέιν ήταν βραβευμένη με Όσκαρ ερμηνείας για την ταινία "Υποψίες" και η μοναδική ηθοποιός που κέρδισε ποτέ `Οσκαρ για πρωταγωνιστικό ρόλο σε ταινία του Χίτσκοκ. Άλλες αξιομνημόνευτες ταινίες της είναι οι "Γυναίκες" (1939), "Ο Πύργος του Πόνου" (1943) και "Το γράμμα μιας άγνωστης" του 1948. 

Η "Τζόαν Ντε Μπουβουάρ Ντε Χάβιλαντ" γεννήθηκε στο Τόκιο από Βρετανούς γονείς, τον δικηγόρο "Ουόλτερ Ντε Χάβιλαντ" και την ηθοποιό Λίλιαν Αυγούστα Ρουζ. Οι γονείς της χώρισαν όταν αυτή ήταν δύο χρονών και μεταφέρθηκε με τη μητέρα της και την αδελφή της Ολίβια στην Σαρατόγκα της Καλιφόρνιας. Η αντιπαλότητα με την αδελφή της υπήρχε απ' όταν ήταν μικρές κι η έχθρα μεταξύ τους μεγάλωσε απ' τη στιγμή που διάλεξαν να γίνουν κι οι δύο ηθοποιοί, τόσο ώστε να έχουν αποξενωθεί από το 1975. Η Τζόαν για να μην επισκιάσει την καριέρα της μεγάλης της αδελφής, όταν πήγε στο Χόλυγουντ πήρε το καλλιτεχνικό ψευδώνυμο της μητέρας της και από τότε έγινε γνωστή ως Τζόαν Φοντέιν. Οι πρώτες της ταινίες ήταν αδιάφορες ή σε δεύτερους ρόλους, είχε την τύχη όμως να την επιλέξει ο Ντέιβιντ Σέλζνικ το 1940 για τον πρωταγωνιστικό ρόλο στη μεταφορά του μυθιστορήματος της Δάφνης Ντι Μοριέ "Ρεβέκκα" με σκηνοθέτη τον Άλφρεντ Χίτσκοκ και συμπρωταγωνιστή τον Λόρενς Ολίβιε. Προτάθηκε για Όσκαρ εκείνη τη χρονιά αλλά έχασε απ' τη Τζίντζερ Ρότζερς. Η επόμενη χρονιά τη βρήκε ξανά υποψήφια για Όσκαρ, αυτή τη φορά είχε όμως αντίπαλο την αδελφή της, που ήταν επίσης υποψήφια με την ταινία "Αύριο δε θα ξημερώσει" ("Hold back the dawn", 1941). Κέρδισε το Όσκαρ για την ταινία "Υποψίες" υπερισχύοντας της Ντε Χάβιλαντ. Είχε άλλη μια υποψηφιότητα το 1943 για την ταινία "Πεθαίνω από Αγάπη" και την τύχη να δουλέψει με άλλους μεγάλους σκηνοθέτες όπως τον Μπίλι Γουάιλντερ, τον Μαξ Όφιλς, τον Φριτς Λανγκ και τον Ρόμπερτ Ρόσσεν. Αποσύρθηκε το 1966 κάνοντας σποραδικές εμφανίσεις στην τηλεόραση τα χρόνια που ακολούθησαν. Απεβίωσε το Δεκέμβριο του 2013 από φυσικά αίτια.
Θύαμις

Ο Θύαμις ή Θύαμης ή Καλαμάς είναι ο μεγαλύτερος (σε μήκος) ποταμός της Ηπείρου και ο έβδομος μεγαλύτερος της Ελλάδας. Θύαμις είναι το αρχαίο όνομά του, ενώ Καλαμάς αποκαλούνταν στο παρελθόν ο μεγαλύτερος παραπόταμός του, αλλά με το πέρασμα του χρόνου οι δύο ονομασίες ταυτίστηκαν.
Ένωση Ποδοσφαιρικών Σωματείων Μακεδονίας

Η Ένωση Ποδοσφαιρικών Σωματείων Μακεδονίας (Ε.Π.Σ.Μ.) είναι αρμόδια για το ποδόσφαιρο στο νομό Θεσσαλονίκης. Εδρεύει στη Θεσσαλονίκη και είναι μια από τις τρεις ιδρυτικές ενώσεις της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο.
Θάλασσα Σάβου

thumb|right|250px|Η θάλασσα Σάβου στο χάρτη της ΝΑ Ασίας
Η Θάλασσα Σάβου ("Savu Sea") αποτελεί τμήμα του Ινδικού Ωκεανού και μέρος του Ειρηνικού Ωκεανού που περιβάλλεται από τις μικρές Σούνδες (= νήσους) της Ινδονησίας. Η έκτασή της πλησιάζει τα 105.000 τ.χλμ.

Η Θάλασσα Σάβου συνδέεται ΒΑ. με τη Θάλασσα Μπάντα, ΒΔ. με τη Θάλασσα Φλόρες μέσω του πορθμού Σούμπα, ΝΔ με τον Ινδικό Ωκεανό και ΝΑ με τη Θάλασσα του Τιμόρ. Το μεγαλύτερο βάθος της υπολογίζεται περίπου στα 3.500 μ. και βρίσκεται νότια της νήσου Πάνταρ.

Σάβου
Σάβου
Αρρηφόρια

thumb|404x404px|Η σκηνή του Πέπλου από τον Παρθενώνα. Βρετανικό μουσείο του Λονδίνου.
Αρρηφόρια ή Ερρηφόρια/Ερσηφόρια ονομαζόταν μια αρχαία γιορτή των Αθηναίων προς τιμήν της θεάς Αθηνάς Πολιάδας, την οποία αποκαλούσαν μεταξύ άλλων "Έρση". Η Έρση ήταν επίσης στην αρχαία Αθήνα μία από τις τρεις κόρες του Κέκροπα, μαζί με την Άγλαυρο και την Πάνδροσο, και λόγω του ονόματός της αποτελούσε προσωποποίηση της δροσιάς. Η γιορτή ήταν αφιερωμένη και σε αυτές, καθώς σχετίζεται, κατά το μύθο, με την προσταγή της θεάς Αθηνάς να φυλάξουν, δίχως να ανοίξουν, το κιβώτιο στο οποίο είχε κρύψει τον Ερεχθέα, εντολή που τελικά παρέβησαν.

Η γιορτή λάμβανε χώρα κατά την 22η μέρα του μήνα Σκιροφοριώνα. Στη γιορτή λάμβαναν μέρος τέσσερα κορίτσια ηλικίας 7-11 ετών από επιφανείς οικογένειες της πόλης και ονομάζονταν "Αρρηφόροι", οι φέρουσες τα μυστικά. Φορούσαν λευκό χιτώνα και χρυσά κοσμήματα και κατοικούσαν στο Αρρηφόριο οίκημα στην Ακρόπολη από το τέλος του μήνα Πυανεψιώνα μέχρι την αρχή της γιορτής. Έτρωγαν ένα ιδιαίτερο είδος άρτου, τον "ανάστατον", και έπαιζαν στη "σφαιρίστρα των Αρρηφόρων".

Κατά την τέλεση της τελετουργίας, δυο Αρρηφόροι μετέφεραν τα μυστικά ιερά τελετουργικά αντικείμενα της θεάς, σύμβολα γονιμότητας, σε κάνιστρα και οι άλλες δύο το ιερό πέπλο της θεάς Αθηνάς, το οποίο είχαν ήδη αρχίσει να υφαίνουν από την τελευταία ημέρα του μήνα Πυανεψιώνα (εορτή των Χαλκείων). Η πομπή κατέληγε στο ιερό της Εν Κήποις Αφροδίτης κοντά στον Ιλισσό). Μεταβαίνοντας στον υπόγειο χώρο, άφηναν τα ιερά αντικείμενα και έπαιρναν άλλα κάνιστρα, τα οποία μετέφεραν καλυμμένα στην Ακρόπολη, όπου τα παραλάμβανε η ιέρεια της Αθηνάς Πολιάδας, η οποία προερχόταν από το γένος των Ετεοβουτάδων. Τα μυστικά τελετουργικά αντικείμενα δεν ήταν γνωστά ούτε στις Αρρηφόρους ούτε στην ίδια την ιέρεια. Η εορτή τέλειωνε με την αποδέσμευση των κοριτσιών από τον όρκο τους και την αντικατάστασή τους από άλλα κορίτσια. 

Η γιορτή των Αρρηφορίων πιθανότατα συνδεόταν με τη γονιμότητα λόγω της αρχαιότερης ονομασίας της "Ερσηφόρια" (έρση=δροσιά). Η σπορά τελείωνε το μήνα Πυανεψιώνα και μετά ερχόταν η βλάστηση, οπότε στα κάνιστρα ίσως υπήρχαν σπόροι και φύλλα δέντρων και η γιορτή να τελούνταν για την αναμονή της δροσιάς του καλοκαιριού και της βροχής του φθινοπώρου.
Ένωση Ποδοσφαιρικών Σωματείων Λακωνίας

Η Ένωση Ποδοσφαιρικών Σωματείων Λακωνίας (Ε.Π.Σ.Λ.) είναι το όργανο διοίκησης του ποδοσφαίρου στο νομό Λακωνίας. Εδρεύει στη Σπάρτη και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο.
Ζωσιμαία Σχολή

Η Ζωσιμαία Σχολή υπήρξε ένα από τα πιο σημαντικά ελληνικά εκπαιδευτικά ιδρύματα στη διάρκεια της τελευταίας περιόδου της Οθωμανικής κυριαρχίας (1828-1913). Η Ζωσιμαία ιδρύθηκε το 1828 στα Ιωάννινα με προσωπική δαπάνη των αδερφών Ζωσιμά και εξακολουθεί να λειτουργεί μέχρι σήμερα ως λύκειο, σύμφωνα με τους κανονισμούς του Υπουργείου Παιδείας.
Πηγαίες Νύμφες

Στην ελληνική μυθολογία με τη συλλογική ονομασία Πηγαίες Νύμφες (Πηγαίαι Νύμφαι) είναι γνωστές προσωποποιήσεις των φυσικών δυνάμεων (πέρα από την όποια συσχέτισή τους με τις πηγές). Είχαν τη μορφή παρθένων, τις οποίες θεωρούσαν απευθείας θυγατέρες του Δία. Οι Πηγαίες Νύμφες ταυτίζονταν μερικώς κατά τόπους με τις Ναϊάδες, τις ποτάμιες, τις «Κρηναίες» και τις «Λιμνάδες» Νύμφες.
Περικλής Κοροβέσης

Ο Περικλής Κοροβέσης (20 Ιουλίου 1941, Αργοστόλι - 11 Απριλίου 2020, Αθήνα) ήταν Έλληνας συγγραφέας, λογοτέχνης, ποιητής, ακτιβιστής και πολιτικός της αριστεράς. Επέδειξε σημαντική αντιδικτατορική δράση και υπέστη βασανιστήρια και φυλακίσεις επί Χούντας.
Δαβίδ Μπουσταμάντε

Ο Δαβίδ Μπουσταμάντε ("David Bustamante Hoyos", γενν. 25 Μαρτίου 1982) είναι Ισπανός τραγουδιστής και τραγουδοποιός της ποπ. Το 2001 ήρθε 3ος στο δημοφιλές τάλεντ σόου της ισπανικής τηλεόρασης "Operación Triunfo". Από το 2002 έχει κυκλοφορήσει 9 προσωπικά άλμπουμ, από τα οποία τα 8 βρέθηκαν στην κορυφή στην Ισπανία. Έχει σημειώσει επιτυχία στη χώρα του αλλά και στο εξωτερικό, κυρίως στη Λατινική Αμερική.
Γκαμπριέλ Ραμαναντσόα

thumb|O Γκαμπριέλ Ραμαναντσόα (αριστερά).

Ο Στρατηγός Γκαμπριέλ Ραμαναντσόα ("Gabriel Ramanantsoa", 13 Απριλίου 1906 - 9 Μαΐου 1979) ήταν πρόεδρος και πρωθυπουργός της Μαδαγασκάρης την περίοδο από το 1972 ως το 1975. Ανήκε στη φυλή Μερίνα.
Βιρτζίνια

Η Βιρτζίνια (αγγλικά: Commonwealth of Virginia), επίσημα η Κοινοπολιτεία της Βιρτζίνια, () είναι ανατολική πολιτεία των Η.Π.Α. στην Ακτή του Ατλαντικού. Έχει έκταση 110.787 τ.χλμ. και πληθυσμό 8.693.149 κατοίκους (εκτίμηση 2021). Είναι γνωστή ως η «Παλιά Επικράτεια» ("Old Dominion") και μερικές φορές ως «Μητέρα των Προέδρων», επειδή είναι ο τόπος γέννησης οκτώ προέδρων. 

Η γεωγραφία της πολιτείας σχηματίζεται από τα Όρη Μπλου Ριτζ και τον Κόλπο Τσέζαπικ, περιοχές διαβίωσης μεγάλου μέρους της χλωρίδας και της πανίδας της πολιτείας. Η πρωτεύουσα της κοινοπολιτείας είναι το Ρίτσμοντ, η Βιρτζίνια Μπιτς είναι η πιο πολυπληθής πόλη, και η Κομητεία Φέρφαξ είναι η πιο πολυπληθής πολιτική υποπεριοχή.
Η ιστορία της Βιρτζίνια αρχίζει με την ίδρυση της Αποικίας της Βιρτζίνια το 1607 από την Εταιρεία του Λονδίνου της Βιρτζίνια ως πρώτη μόνιμη Αγγλική αποικία του Νέου Κόσμου. Η γη από εκτοπισμένες Ιθαγενείς Αμερικανικές φυλές, περιλαμβανομένων των Ποουχάταν, και η δουλεία έπαιξαν η καθεμία σημαντικούς ρόλους στην πρώιμη πολιτική της Βιρτζίνια και στην οικονομία των φυτειών. Η Βιρτζίνια ήταν μια από τις Δεκατρείς Αποικίες στην Αμερικανική Επανάσταση και ανήκε στην Ομοσπονδία κατά τον Αμερικανικό Εμφύλιο Πόλεμο, κατά τη διάρκεια του οποίου δημιουργήθηκε η πολιτεία της Δυτικής Βιρτζίνια από εδάφη της Βιρτζίνια. Παρότι παραδοσιακά συντηρητική και ιστορικά μέρος του Νότου, η σύγχρονη Βιρτζίνια είναι πολιτικά ανταγωνιστική και για τα δύο μεγάλα εθνικά πολιτικά κόμματα.

Η οικονομία της Βιρτζίνια εκτείνεται πολλούς τομείς: την γεωργία σε περιοχές όπως η Κοιλάδα Σεναντόα· ομοσπονδιακές υπηρεσίες στη Βόρεια Βιρτζίνια, όπως το Πεντάγωνο· και στρατιωτικές βάσεις στο Χάμπτον Ρόουντς, έδρα του κύριου θαλάσσιου λιμένα της περιοχής. Η ανάπτυξη των μέσων μαζικής ενημέρωσης και των τεχνολογικών τομέων έχουν κάνει τα ολοκληρωμένα κυκλώματα (τσιπ) υπολογιστών το κύριο εξαγωγικό προϊόν της πολιτείας. Η βιομηχανία της βασίζεται στην αξία των δημόσιων σχολείων και των πανεπιστημίων.
Ερτουγρούλ Σαγλάμ

Ο Ερτουγρούλ Σαγλάμ ("Ertuğrul Sağlam", 19 Νοεμβρίου 1969) είναι Τούρκος προπονητής ποδοσφαίρου και παλαίμαχος ποδοσφαιριστής.
Πέρσης

Στην ελληνική μυθολογία με το όνομα Πέρσης είναι γνωστά τα παρακάτω τρία πρόσωπα:
# Ο πρωτότοκος γιος του Περσέως και της Ανδρομέδας. Ο Πέρσης έδωσε το όνομά του στο λαό των Περσών, των οποίων ήταν ο μυθικός γενάρχης. Ο Πέρσης παρέμεινε στην Ασία κοντά στον Κηφέα όταν οι γονείς του πήγαν στην Ελλάδα. Σύμφωνα με τη "Βιβλιοθήκη (Ψευδο-)Απολλοδώρου", από αυτόν τον Πέρση κατάγονταν οι βασιλείς των Περσών.
# Γιος του Τιτάνα Κρείου και της Ευρυβίης, αδελφός του Αστραίου και του Πάλλαντα, σύζυγος της ξαδέρφης του, της Αστερίης, και πατέρας της πανίσχυρης θεάς Εκάτης (η οποία τιμήθηκε από το θεό Δία όσο καμιά άλλη θεά ή θεό), θεάς της ερημιάς, των σταυροδρομίων, της μαγείας και των τοκετών.
# Γιος του θεού Ηλίου και της Πέρσης ή Περσηίδας, αδελφός του βασιλιά της Κολχίδας Αιήτη, της γνωστής από την "Οδύσσεια" μάγισσας Κίρκης και της Πασιφάης. Ο Πέρσης εξεθρόνισε τον Αιήτη και βασίλευσε στην Κολχίδα μέχρι που τον σκότωσε η Μήδεια. Σύμφωνα όμως με άλλες παραδόσεις, ο Πέρσης σκοτώθηκε από το γιο της Μήδειας, τον Μήδειο.
Έλενα Άνγκρι

thumb|right|Η Έλενα Άνγκρι
Η κοντράλτο Έλενα Άνγκρι γεννήθηκε στην Κέρκυρα στις 14 Μαΐου 1824 σύμφωνα με την "Εγκυκλοπαίδεια της Μουσικής" του εκδοτικού οίκου Ricordi. Σύμφωνα με την ίδια πηγή «"μεταξύ του 1840 και του 1855 εμφανίστηκε υπέροχη στα μεγαλύτερα θέατρα της πολιτισμένης Ευρώπης, χάρη στην ευλυγισία και την έκταση της φωνής της, σ’ ένα ρεπερτόριο με όπερες, κυρίως του Ροσσίνι. Διέκοψε τη θεατρική της καριέρα το 1860 και εγκαταστάθηκε στη Βαρκελώννη"». 

Από την «Εφημερίδα του Ηνωμένου Κράτους των Ιονίων Νήσων» αντλούμε ακόμα μερικές πληροφορίες για την καλλιτεχνική προσωπικότητα και τη σταδιοδρομία της Άνγκρι. Τον Φεβρουάριο του 1847 αναδημοσιεύει το άρθρο μιας ιταλικής εφημερίδας: «"…Η φωνή της είναι αβίαστη, έχει διαύγεια και ακρίβεια ως και στους πιο δύσκολους λαρυγγισμούς. Η ΄Ελενα Άνγκρι έχει ένα ωραίο φωτεινό πρόσωπο και εμφανίζεται στη σκηνή με πλήρη άνεση κι επιβλητικότητα. Στο μικρό διάστημα της καριέρας της, παίζει για πέμπτη φορά με επιτυχία πρωταγωνιστικούς ρόλους στη Σκάλα και την περασμένη άνοιξη τραγούδησε τρεις φορές στην Όπερα της Βιέννης. Όλες οι εφημερίδες έγραψαν τότε εγκωμιαστικές κριτικές γι’ αυτήν, τονίζοντας ιδιαίτερα την τιμή που της έκανε ο Αυτοκράτορας της Αυστρίας Φερδινάνδος Ι, ο οποίος της απένειμε τον τίτλο της επίσημης «τραγουδίστριας της Αυτοκρατορικής Αυλής»".

Το Μάιο του 1848 οι κερκυραϊκές αρχές προσκαλούν την Άνγκρι να επισκεφτεί τη γενέτειρά της. Ήταν μόλις 24 χρονών. Προς τιμή της έγιναν τρεις λαμπρές εκδηλώσεις. Η πρώτη στο τότε Εμπορικό Επιμελητήριο, που διέθετε ένα ωραιότατο μέγαρο στη Νουντσιάδα. Η ατμόσφαιρα ήταν θερμότατη και κάτι περισσότερο από συγκινητική. Η δεύτερη εκδήλωση έγινε στη «Φιλαρμονική Εταιρία» και ήταν μεγαλοπρεπέστατη. Η αίθουσα μ’ άπλετο φως και πλημμυρισμένη από άνθη. Όλη η αριστοκρατία της Κέρκυρας και οι αξιωματούχοι της αγγλικής διοίκησης βρέθηκαν εκεί. Η τρίτη εκδήλωση ηταν μια θριαμβευτική παράσταση, που δόθηκε στο ιστορικό θέατρο «Σαν Τζάκομο» (το σημερινό Δημαρχείο), υπέρ των απόρων του νησιού. Οι ατέλειωτες επευφημίες του κοινού, εκφράζανε το θαυμασμό και την αγάπη του για τα διάσημη συμπατριώτισσα...nella gloria e nel valor sorella, καθώς την αποκάλεσε ο ποιητής Flaminio Lolli.

Πριν αναχωρήσει η Άνγκρι από την Κέρκυρα, έστειλε στο διευθυντή της "Gazzeta Jonica" ένα γράμμα, χαρακτηριστικό του συναισθηματικού και πνευματικού ήθους της. Ανάμεσα στ’ άλλα λέει: «"…Θέλω να ελπίζω πως δεν θα μου αρνηθείτε την εύνοια να γίνετε στους συμπατριώτες μου ο διερμηνέας των συναισθημάτων της ευγνωμοσύνης μου για την εγκάρδια υποδοχή με την οποία με τίμησαν…Ποτέ δεν αισθάνθηκα στην ψυχή μου την γλυκύτητα της συγκίνησης, όσο σ΄ εκείνη τη μεγάλη στιγμή, που με επιείκεια με χειροκρότησαν στην πατρίδα μου, όπου είδα το φως και που προς αυτήν απευθύνω την αγάπη μου"».

Η Άνγκρι, εκτός από την Ιταλία, την Αυστρία και την Κέρκυρα, εμφανίστηκε στην Πράγα, τη Δρέσδη, τη Λειψία, την Πετρούπολη, το Λονδίνο, το Παρίσι, στη Μαδρίτη, τη Νέα Υόρκη, τη Φιλαδέλφεια, την Ουάσινγκτον, τη Βοστόνη, στο Σικάγο και σε άλλες πόλεις των ΗΠΑ. Πέθανε στη Βαρκελώνη στις 5 Νοεμβρίου το 1886.-
Δημήτρης Ναλιτζής

Ο Δημήτρης Ναλιτζής είναι παλαίμαχος Έλληνας διεθνής επιθετικός ποδοσφαιριστής που αγωνίστηκε επαγγελματικά από το 1993 έως το 2010. Εκτός από παίκτης από τον Αύγουστο ως το Δεκέμβριο του 2008 διετέλεσε και βοηθός του προπονητή του Εθνικού Πειραιά, Αντώνη Μανίκα.
Αντώνης Μανίκας

Ο Αντώνης Μανίκας είναι Έλληνας παλαίμαχος διεθνής τερματοφύλακας. Σήμερα είναι προπονητής.
Ρεβέκκα

Η Ρεβέκκα ήταν κόρη του Βαθουήλ. (Βεθουήλ, Γένεση 22,23). Ήταν αδερφή του Λάβαν, σύζυγος του Ισαάκ (Γένεση 25,20) και μητέρα του Ιακώβ και του Ησαύ.
Η Ρεβέκκα βρισκόταν στη Χαρράν, "την πόλη του Ναχώρ" (Γένεση κεφ. 24), όταν ο Αβραάμ ανέθεσε στο δούλο του Ελιέζερ να βρει νύφη για τον Ισαάκ. Ο Ελιέζερ έφερε την Ρεβέκκα. Ήταν όμορφη και ελκυστική κι αργότερα παρουσιάζεται ως φιλόδοξη και άπληστη, παρ' όλα αυτά ο Ισαάκ την αγαπούσε πολύ (Γένεση 24,67). Η Ρεβέκκα ήταν στείρα επί 20 χρόνια. Ο Θεός της έδωσε δυο παιδιά, τον Ησαύ και τον Ιακώβ (Γένεση 25,19-26, Ρωμαίους 9,10-12). Παρόλο που ήταν δίδυμοι, ο Ησαύ αναγνωρίστηκε ως ο πρωτότοκος. Η Ρεβέκκα αγαπούσε περισσότερο τον Ιακώβ και σχεδίασε την παραπλάνηση του τυφλού από τα γερατειά Ισαάκ ώστε να δώσει τα πρωτοτόκια στον Ιακώβ. Λίγο αργότερα έστειλε τον Ιακώβ στο σπίτι του Βαθουήλ για να αποφύγει την οργή του Ησαύ. Η Ρεβέκκα δεν τον ξαναείδε. Μετά από 20 χρόνια ο Ιακώβ επέστρεψε στη Χαναάν, όπου βρήκε τη μητέρα του νεκρή στον οικογενειακό τάφο.
Πίσος

Στην ελληνική μυθολογία με το όνομα Πίσος είναι γνωστός ένας γιος του Περιήρους, βασιλιά της Μεσσήνης, και της Γοργοφόνης, κόρης του Περσέως. Ο Πίσος ήταν εγγονός του Αιόλου από την πλευρά του πατέρα του. Αδέλφια του Πίσου ήταν ο ήρωας Αφαρέας, η Ευρυθέμιδα ή Δηιδάμεια, ο Βώρος, ο Λεύκιππος, ο Τυνδάρεως και ο Ικάριος. Ανεψιές του Πίσου δηλαδή ήταν η Ωραία Ελένη και η Πηνελόπη. Σε άλλη όμως παράδοση, ο Πίσος είναι γιος του Αφαρέως και αδελφός του Ίδα και του Λυγκέα.

Οι αρχαίοι Έλληνες θεωρούσαν ότι ο Πίσος είχε ιδρύσει την ομώνυμη πόλη στην Ηλεία, την Πίσα, και επομένως ήταν ο «επώνυμος ήρωάς» της.
Πλεισθένης

Στην ελληνική μυθολογία ο Πλεισθένης ήταν γιος του Ατρέα και της Κλεόλης (κόρης του Δίαντος) ή της Αερόπης. Σύμφωνα με κάποιες απόψεις ο Πλεισθένης ήταν ο πατέρας του Αγαμέμνονα και του Μενελάου.

`Αλλη παράδοση αναφέρει ότι ο Πλεισθένης ήταν γιος του Πέλοπα και της Ιπποδαμείας, αδελφός δηλαδή του Ατρέα και του Θυέστη. Σύμφωνα τέλος με τρίτη παράδοση, ο Πλεισθένης ήταν νόθος γιος του Θυέστη και της Αερόπης, και αδελφός του Ταντάλου. Σε αυτή την εκδοχή ο Πλεισθένης σκοτώθηκε από τον Ατρέα επειδή θέλησε να εκδικηθεί τον Θυέστη.
Λουπερκάλια

Τα Λουπερκάλια ήταν μια από τις παλαιότερες ρωμαϊκές γιορτές που τελούνταν κάθε χρόνο προς τιμήν του Λούπερκους, πρώιμου θεού της γονιμότητας στη ρωμαϊκή μυθολογία. Τα Λουπερκάλια γιορτάζονταν σε πολλές πόλεις της Ιταλίας και της Γαλατίας. Απαγορεύτηκαν το 494 μ.Χ. από τον Πάπα.
Ποδάργη

Στην ελληνική μυθολογία με το όνομα Ποδάργη (που σημαίνει «γρηγοροπόδαρη», γρήγορη) είναι γνωστή μία από τις Άρπυιες, η μοναδική Άρπυια κατά τον Όμηρο. Η Ποδάργη ζευγάρωσε με τον Ζέφυρο και έγινε έτσι μητέρα των αθάνατων αλόγων του Αχιλλέα και των Διοσκούρων. Τα άλογα του Αχιλλέα ονομάζονταν Ξάνθος και Βαλίος, ενώ αυτά των Διοσκούρων Φλογίος και Άρπαγος.
Πλουτώ

Στην ελληνική μυθολογία με το όνομα Πλουτώ είναι γνωστά τα παρακάτω δύο διαφορετικά πρόσωπα:
# Μία από τις Ωκεανίδες Νύμφες, θυγατέρα του Ωκεανού και της Τηθύος ή της Ιμάδας. Σύμφωνα με την παράδοση, η Πλουτώ έπαιζε μαζί με την Περσεφόνη κατά την αρπαγή της τελευταίας από τον Άδη-Πλούτωνα.
# Θυγατέρα του Κρόνου και μητέρα (από τον Δία) του ηγεμόνα της Λυδίας Ταντάλου. Σύζυγος της Πλουτώς ήταν ωστόσο ο Τμώλος. Η ετυμολογία του ονόματος «Πλουτώ» σχετίζεται με τον πλούτο, καθώς η Λυδία ήταν πλούσιο βασίλειο, εξαιτίας και των ορυχείων της. Αλλά και ο "Πλούτωνας" (Άδης) συνδεόταν με τα ορυκτά πλούτη, που ήταν κρυμμένα βαθιά μέσα στη γη.
Φραντς Μιντεφέρινγκ

-->
Ο Φραντς Μιντεφέρινγκ (γερμ. ) (γενν. 16 Ιανουαρίου 1940) είναι Γερμανός πολιτικός (SPD). Διετέλεσε πρόεδρος του κόμματος από τον Μάρτιο του 2004 έως τον Νοέμβριο του 2005 και από τον Οκτώβριο του 2008 έως το Νοέμβριο του 2009.

Από το 1998 μέχρι το 1999 διατέλεσε Ομοσπονδιακός Υπουργός Μεταφορών, Οικισμού και Στεγάσεως, από το 2002 μέχρι το 2005 Πρόεδρος της κοινοβουλευτικής ομάδας του SPD και από το 2004 Ομοσπονδιακός Πρόεδρος του κόμματος. Μεταξύ του 2005 και του 2007 ήταν αντικαγκελάριος και Ομοσπονδιακός Υπουργός Απασχόλησης και Κοινωνικης Προστασίας υπό την καγκελάριο Άνγκελα Μέρκελ. Μετά από ένα έτος απουσίας από την πολιτική σκηνή, επανήλθε τον Σεπτέμβριο του 2008. Τον Οκτώβριο ψηφίστηκε και πάλι Ομοσπονδιακός Πρόεδρος του κόμματος και διαδέχτηκε τον Κουρτ Μπεκ, παίρνοντας 85% των ψήφων των συνέδρων.
Εθνοκάθαρση

Με τον ειδικό όρο εθνοκάθαρση γίνεται αναφορά στην προσπάθεια δημιουργίας εθνικά ομοιογενών γεωγραφικών περιοχών μέσω βίαιου εκτοπισμού πληθυσμών που ανήκουν σε ιδιαίτερες εθνικές ομάδες. Η εθνοκάθαρση προϋποθέτει την πλήρη απομάκρυνση και των τελευταίων υπολειμμάτων της στοχευμένης ομάδας μέσω της καταστροφής πολιτισμικών στοιχείων, όπως είναι τα μνημεία, τα νεκροταφεία και οι τόποι λατρείας.

Σε μια αυστηρότερη και γενικότερη μορφή της η εθνοκάθαρση είναι η εξάλειψη μιας μη επιθυμητής ομάδας σε μία κοινωνία, είτε με τη μορφή της γενοκτονίας ή της αναγκαστικής μετανάστευσης.

Περιπτώσεις Εθνοκάθαρσης

* Αρμένιοι στην Τουρκία (1915-1918)(γενοκτονία)
* Έλληνες στην Μικρά Ασία και Θράκη (1915-1923)(γενοκτονία)
* Ρουμάνοι στην Βουκοβίνα (1941)
* Εβραίοι στην Ναζιστική Γερμανία (1941-1945)
* Σέρβοι στην Κροατία (1941-1945)
* Γερμανοί στην Σιλεσία, Πρωσία και Πομερανία (1945)
* Ιταλοί στην Δαλματία (1945) 
* Τούτσι στη Ρουάντα (1994)
* Βόσνιοι Μουσουλμάνοι στην Σρεμπρένιτσα (1995)
Μοσχόπολη

Η Μοσχόπολη (αλβανικά: "Voskopojë" «"Βοσκοπόγιε"») είναι ιστορικός ορεινός οικισμός του νομού Κορυτσάς στη νοτιοανατολική Αλβανία, δυτικά της πόλης της Κορυτσάς. Κατά το παρελθόν γνώρισε μεγάλη ανάπτυξη και τον 18ο αιώνα υπήρξε σημαντικό αστικό, οικονομικό και πολιτιστικό κέντρο. Λόγω της συμβολής της πόλης στον Νεοελληνικό Διαφωτισμό αναφέρεται στην εποχή της ακμής της ως «Νέα Αθήνα» ή «Νέος Μυστράς».
Πολυδάμας ο Θεσσαλός

[[Ημίδραχμο]] της [[Ολυμπία|Ολυμπίας]], χρονολογούμενο μεταξύ 91ης (416 π.Χ.) και 94ης (404 π.Χ.) διοργάνωσης των [[Ολυμπιακοί αγώνες στην αρχαιότητα|αρχαίων ολυμπιακών αγώνων]]|291x291εσ
Ο Πολυδάμας ο Θεσσαλός γιος του Νικία, ήταν αρχαίος αθλητής και Ολυμπιονίκης στο παγκράτιο το 408 π.Χ. από τη Θεσσαλική πόλη Σκοτούσσα. Φημιζόταν για τη δύναμη του.
Πάνδια

Τα Πάνδια ή Πάνδεια ήταν αρχαία γιορτή στην Αθήνα κατά το μήνα Ελαφηβολιώνα, προς τιμήν του Πανδίου Δία και της Πανδίας, κόρης του Δία και της Σελήνης. Η ίδρυση της γιορτής αποδίδεται στον Πανδίονα, βασιλιά της Αθήνας και ηγέτη της Πανδιονίδος φυλής. 

Ο εορτασμός των Πανδίων λάμβανε χώρα μετά τα Μεγάλα Διονύσια, οπότε υπολογίζεται ότι ήταν η 14η μέρα του Ελαφηβολιώνος. Ωστόσο, σε διαφορετικές πηγές αναφέρεται ως ημέρα τέλεσης η επομένη από τη τη σύγκληση των πρυτάνεων στο θέατρο του Διονύσου ή ανήμερα της πανσελήνου της Εαρινής Ισημερίας. Δεν είναι γνωστές λεπτομέρειες για τη γιορτή, πέραν του προβληματισμού των αρχαίων μελετητών για τη σημασία του ονόματός της. 

Μόνο μια περιοχή, η Πλώθεια, φαίνεται να συμμετείχε στη γιορτή, και όχι άλλες κοινότητες της Αττικής. 

Μια υπόθεση είναι ότι ήταν πάνδημη γιορτή πολιτικού χαρακτήρα προς τιμήν του Δία, παρόμοια με τα Παναθήναια, η οποία, μετά την ανάπτυξη των τελευταίων, έχασε τον αρχικό της χαρακτήρα και έγινε ελάσσονος σημασίας γιορτή, συνοδευτική των Μεγάλων Διονυσίων.
Πολυδάμας ο Τρώας

Ο Πολυδάμας ο Τρώας ήταν ένας από τους γενναιότερους Τρώες κατά τον Τρωικό Πόλεμο. Γονείς του ήταν ο Πάνθοος και η Φροντίς, ήταν δηλαδή αδελφός του Ευφόρβου και του Υπερήνορα. Διετέλεσε υπασπιστής του Έκτορα, με τον οποίο ήταν φίλοι· λέγεται μάλιστα ότι είχαν γεννηθεί την ίδια νύχτα, παρότι ο Πολυδάμας δεν καταγόταν από βασιλική ή αριστοκρατική γενιά (διαφορετικά ο Όμηρος θα το ανέφερε). 

Εκτός από θαρραλέος πολεμιστής, ο Πολυδάμας ήταν φημισμένος οιωνοσκόπος και συνετός σύμβουλος των Τρώων: σε πολλές μάχες στην "Ιλιάδα" προτείνει προσεκτική στρατηγική μάχης, που κάποτε γίνεται δεκτή αλλά συχνότερα απορρίπτεται από τον Έκτορα, ο οποίος προτιμά την άμεση επίθεση. Στη ραψωδία Σ΄ ο Πολυδάμας συμβουλεύει τους Τρώες να αποσυρθούν από το πεδίο της μάχης μετά τον θάνατο του Πατρόκλου, αλλά ο Έκτορας αφήνει τον στρατό εκεί καθώς ο Αχιλλέας επανέρχεται στην ενεργό δράση και σκοτώνει πολλούς Τρώες πολεμιστές (στο τέλος και τον ίδιο τον Έκτορα).

Ο Όμηρος δεν αναφέρει τίποτα σχετικά με τον θάνατο του Πολυδάμαντα. Σύμφωνα με μία εκδοχή, ο Πολυδάμας σκοτώθηκε από τον Αίαντα, άλλες όμως αρχαίες πηγές γράφουν ότι ο Πολυδάμας σώθηκε κατά την άλωση της Τροίας αφού ήταν εκείνος ο οποίος παρέδωσε την πόλη στους Αχαιούς.
Γκέγκηδες

Γκέγκας ή "Γκέγκης" ονομάζεται αυτός που ανήκει στην αλβανική φυλή των Γκέγκηδων, που είναι εγκατεστημένοι στα βόρεια της Αλβανίας κοντά στα σύνορα με την άλλοτε Γιουγκοσλαβία.

Γενικότερα οι Γκέγκηδες διακρίνονται από τις άλλες αλβανικές φυλές, όπως είναι οι Τόσκηδες, Λιάπηδες, Τσάμηδες κ.λπ., και ανθρωπολογικά, πολύ δε περισσότερο από τα έθιμά τους και το γλωσσικό ιδιώμά τους. Είναι γενικά μεγαλόσωμοι, ξανθοί, γαλανομάτες.

Ως προς τη θρησκεία τους, επί το πλείστον είναι μουσουλμάνοι και σ'ένα πολύ μεγάλο ποσοστό χριστιανοί καθολικοί, πλην όμως με πολύ χαμηλή θρησκευτική συνείδηση μεταξύ των δογμάτων. Χαρακτηριστική επ΄ αυτού είναι η δημώδης παροιμία που αναφέρεται στην θρησκεία: Εκεί που βρίσκεται το σπαθί βρίσκεται και η πίστη ( Ku është shpata është besa). 

Επί τουρκοκρατίας, οι Γκέγκηδες στις περισσότερες περιοχές του βορρά δεν ήταν αναγκασμένοι να πληρώνουν τους φόρους των Οθωμανών και μπορούσαν να χρησιμοποιούν το δικό τους αυτόνομο δικαικό σύστημα. Εν τούτοις ήταν αναγκασμένοι να προσέρχονται σε μάχη όποτε το ζητούσαν οι Οθωμανοί με αντάλαγμα τη διάτηρηση της αυτονομίας και αυτοδοίκησής τους. Ενα απομεινάρι αυτού του γεγονότος είναι και ο παροιμιώδης τύπος του θεάτρου Σκιών "Βελή Γκέγκας". Στην Ελληνική Επανάσταση του 1821 οι Οθωμανοί στρατηγοί χρησιμοποίησαν τους Γκέγκηδες σε πολλές επιχειρήσεις, κυρίως όμως στην πολιορκία του Μεσολογγίου. Επίσης οι Σουλτάνοι όρισαν τους Γκέγκηδες ως ακρίτες κατά του Μαυροβουνίου και της Σερβίας. Τέλος εξ αυτών αποτελείτο και η περιβόητη σουλτανική ανακτορική φρουρά των Αρναούτηδων (η ονομασία των Τούρκων για τους Αλβανούς). όπως και επίσης πάνω από 30 Μεγάλοι Βεζύρηδες, το αντίστοιχο ενός πρωθυπουργού
Μανίλα

Η Μανίλα (Φιλιππινέζικα: Lungsod ng Maynila), είναι η πρωτεύουσα των Φιλιππινών. Ο συνολικός πληθυσμός της μητροπολιτικής περιοχής της πόλης είναι 11.553.427 κάτοικοι. Η πόλη βρίσκεται στο νησί Λουζόν, στα βόρεια του νησιωτικού συμπλέγματος των Φιλιππίνων. Είναι η δεύτερη μεγαλύτερη πόλη της χώρας μετά την Κουεζόν.

Η Μανίλα ήταν το αποικιακό κέντρο της Ισπανίας στην περιοχή των Φιλιππίνων από τον 16ο ως τον 19ο αιώνα.
Ηλίας Δεστούνης

Ο Ηλίας Δεστούνης, (1889-1948), ήταν Έλληνας ηθοποιός από την Κεφαλληνία.
Βίγο

Η Βίγο (ισπανικά: "Vigo"), ισπ. : [ˈbiɣo] είναι πόλη και λιμάνι της Ισπανίας, η μεγαλύτερη πόλη της Γαλικίας. Βρίσκεται στη βορειοδυτική Ισπανία, κοντά στα σύνορα με την Πορτογαλία, και βρέχεται από τον Ατλαντικό Ωκεανό. Είναι το μεγαλύτερο αλιευτικό λιμάνι στον κόσμο, και ένα από τα μεγαλύτερα εμπορευματικά. Το 2003 από το λιμάνι της Βίγο διακινήθηκαν 673.874 τόνων ψαριών. Η πόλη κατά την απογραφή του 2007 είχε πληθυσμό 294.772 κατοίκων, και η μητροπολιτική της περιοχή 659.632 κατοίκων, δέκατη τέταρτη κατά πληθυσμό μητροπολιτική περιοχή της Ισπανίας.

Η Βίγο αποτελεί τη βάση εταιρειών αλιευτικών προϊόντων με ισχυρή παρουσία σε χώρες όπως η Νότια Αφρική, Ναμίμπια, Μοζαμβίκη, Αυστραλία, Αργεντινή, τα Νησιά Φόκλαντ, Χιλή και Περού. Το ψάρι αυτό αποστέλλεται στην Ισπανία καθώς και σε χώρες όπως η Πορτογαλία, η Ιταλία, η Γαλλία και άλλες πιο μακρινές αγορές, ακόμη και στην Ασία. Γνωστότερη από αυτές τις εταρείες είναι η Pescanova, μεγαλύτερη αλιευτική εταιρία του κόσμου. Στη Βίγο υπάρχει επίσης βαριά βιομηχανία, κυρίως ναυπηγεία με ειδικότητα στην κατασκευή αλιευτικών σκαφών καθώς και ένα μεγάλο εργοστάσιο της PSA Peugeot Citroën.

Στη Βίγο γίνονται σημαντικές εμπορικές εκθέσεις, όπως η CONXEMAR, ένα ετήσιο γεγονός αφιερωμένο στα κατεψυγμένα αλιευτικά προϊόντα. Εδώ γίνεται επίσης κατά περιόδους η Παγκόσμια Έκθεση Αλιείας.
Ταμάρα Τοντέβσκα

Η Ταμάρα Τοντέβσκα (1 Ιουνίου 1985), γνωστή ως Ταμάρα, είναι Βορειομακεδόνισσα τραγουδίστρια. Ο πατέρας της κατάγεται από τη Βόρεια Μακεδονία, ενώ η μητέρα από τη Βοσνία και Ερζεγοβίνη. Το 2008 εκπροσώπησε τη χώρα της μαζί με τον Ράντε Βρετσάκοφσκι και τον Άντριαν Γκάξατον με το τραγούδι "Let me love you" (Άσε με να σε αγαπήσω}, το οποίο δεν πέρασε στον τελικό. Το 2019 η Τοντέβσκα εκπροσώπησε ξανά τη χώρα της στο διαγωνισμό τραγουδιού της Eurovision, με το τραγούδι "Proud". Προκρίθηκε στον μεγάλο τελικό στις 18 Μαΐου, όπου έλαβε συνολικά 305 βαθμούς και κατέλαβε την 7η θέση.
Τζέιμς Κουκ

Ο Τζέιμς Κουκ ("James Cook", Μάρτον, Αγγλία, 7 Νοεμβρίου 1728 – κόλπος Κιλακέκουα, Χαβάη, 14 Φεβρουαρίου 1779) ήταν Άγγλος εξερευνητής, θαλασσοπόρος, χαρτογράφος και καπετάνιος του βρετανικού βασιλικού ναυτικού. Ο Κουκ έκανε τρία εξερευνητικά ταξίδια για λογαριασμό της Μεγάλης Βρετανίας και έπλευσε δύο φορές τον γύρο του κόσμου. Ήταν ο πρώτος Βρετανός καπετάνιος που έκανε τον περίπλου της γης με ένα μοναδικό σκάφος. Ήταν επίσης ο πρώτος που σταμάτησε το σκορβούτο ρυθμίζοντας τη δίαιτα του πληρώματός του με την προληπτική λήψη κίτρου και ξινολάχανου. Θεωρείται ένας από τους μεγαλύτερους θαλασσοπόρους παγκοσμίως.
Ραντομίρ Πούτνικ

thumb|right|220px|Ο Στρατηγός Ρ. Πούτνικ (1914)
Ο Ραντομίρ Πούτνικ ("Радомир Путник", 24 Ιανουαρίου 1847 - 17 Μαΐου 1917) ήταν ο πρώτος Σέρβος στρατάρχης (Βοεβόδας) και αρχηγός του Γενικού Επιτελείου του σερβικού στρατού στους Βαλκανικούς Πολέμους και τον Α' Παγκόσμιο Πόλεμο.

Γεννήθηκε στη Κραγκούγιεβατς της Σερβίας το 1847. Στην αρχή ανέλαβε Βοεβόδας και στη συνέχεια υπουργός των στρατιωτικών στις περιόδους (1904-1905), (1906-1908) και το 1912. Με εξαίρεση αυτές τις περιόδους ο Βασιλιάς της Σερβίας Πέτρος Α' του είχε αναθέσει την αρχηγία του επιτελείου στρατού από το 1903 που διατήρησε μέχρι το 1916. Στον Ραντομίρ Πούτνικ οφείλεται η άρτια εκπαίδευση του σερβικού στρατού καθώς και ο εξοπλισμός του κατά την περίοδο εκείνη.

Και στους δύο Βαλκανικούς Πολέμους ο Πούτνικ ως αρχιστράτηγος βοηθός του Βασιλιά κατατρόπωσε τους Τούρκους στο Κουμάνοβο (1912) και ως στρατάρχης μετώπου στο Μοναστήρι (Νοέμβριος του 1912). Ειδικότερα στον Β΄ Βαλκανικό Πόλεμο μετά τη πρώτη υποχώρηση των στρατευμάτων του κατόπιν ταχείας αναδιοργάνωσης προέβη σε γενική επίθεση με ανακαταλήψεις εδαφών και προέλαση σε βάρος της Βουλγαρίας.

Με την έκρηξη του Α΄ Παγκοσμίου Πολέμου όπου ο Πούτνικ βρισκόταν στην Αυστρία με συνοδεία οδηγήθηκε στη Ρουμανία. Αν και η υγεία του όμως ήταν ήδη κλονισμένη ανέλαβε και πάλι την αρχιστρατηγία του σερβικού στρατού όπου και κατατρόπωσε τους αριθμητικά υπέρτερους αυστριακούς στη μάχη του Τσερ (Αύγουστος 1914) και αργότερα σε μάχη παρά τον ποταμό Κολουμπάρα (Δεκέμβριος 1914) όπου και ήταν η πρώτη διασυμμαχική νίκη του πολέμου εκείνου. Τον επόμενο χρόνο όπου η υγεία του είχε πλέον επιδεινωθεί, και δεχόμενος τριπλή επίθεση από Γερμανία, Αυστροουγγαρία και Βουλγαρία, αναγκάστηκε να υποχωρήσει μέσω Αλβανίας, όπου και απαλλάχθηκε των καθηκόντων του. Κατόπιν αυτών ο Πούτνικ αποσύρθηκε στη Νίκαια της Γαλλίας όπου και πέθανε δύο χρόνια μετά, το 1917.
Κατηγορία:Σέρβοι στρατιωτικοί
Κατηγορία:Υπουργοί άμυνας της Σερβίας
Κατηγορία:Α΄ Βαλκανικός Πόλεμος
Κατηγορία:Β΄ Βαλκανικός Πόλεμος
Πολιορκία του Γιόρκταουν

Η Πολιορκία του Γιόρκταουν (28 Σεπτεμβρίου - 19 Οκτωβρίου 1781) ήταν η αποφασιστικότερη αναμέτρηση του Πολέμου της Ανεξαρτησίας των ΗΠΑ, αφού ουσιαστικά προκάλεσε τελικά την αναγνώριση των ΗΠΑ από το Ηνωμένο Βασίλειο και τερμάτισε τον πόλεμο.
Βάλτερ Σιμάνα

Ο Βάλτερ Σιμάνα (γερμ.: "Walter Schimana", γενν. Τρόππαου 12 Μαρτίου 1898 - απεβ. Σάλτσμπουργκ 12 Σεπτεμβρίου 1948) ήταν μέλος του γερμανικού Ναζιστικού Κόμματος και των SS. Έφτασε ως το βαθμό του Στρατηγού ("SS-Gruppenführer und Generalleutnant der Waffen-SS und Ordnungspolizei") κατά τη διάρκεια του Β' Παγκοσμίου Πολέμου και ήταν διοικητής των SS και της γερμανικής αστυνομίας και "de facto" Κυβερνήτης της κατεχόμενης Ελλάδας από τον Οκτώβριο του 1943 έως και την αποχώρηση των Γερμανών τον Οκτώβριο του 1944.
Ντράγκουτιν Ντιμιτρίεβιτς

Ο Ντράγκουτιν Ντιμιτρίεβιτς ή Άπις (Σερβικά: "Драгутин Димитријевић "Апис""), 17 Αυγούστου 1876 - 26 Ιουνίου 1917) (ν. ημερ), ήταν Σέρβος αξιωματικός, περιώνυμος συνωμότης. Το όνομά του συνδέθηκε με τις μεγαλύτερες συνωμοσίες και δολοφονίες της εποχής του. Υπήρξε φανατικός εθνικιστής και ήταν ο ιδρυτής της εθνικιστικής οργάνωσης «Ένωση ή Θάνατος» που ονομαζόταν και «Μαύρο Χέρι» (Μαύρη Χειρ).

Στην αρχή με τον βαθμό του λοχαγού πρωτοστάτησε σε συνωμοσία που οργανώθηκε για τη δολοφονία του Βασιλέως Αλέξανδρου Ομπρένοβιτς και της μοργανατικής συζύγου του Δράγας Μάσιν, προκαλώντας πραξικόπημα και εισβάλλοντας ο ίδιος με την ομάδα του στο ανάκτορο προέβη στη δολοφονία τους (11 Ιουνίου 1903). Το 1911 οργάνωσε συνωμοσία για τη δολοφονία του Αυτοκράτορα της Αυστροουγγαρίας Φραγκίσκου Ιωσήφ. Τρία χρόνια μετά, τον Φεβρουάριο του 1914, οργάνωσε έτερη συνωμοσία για τη δολοφονία του Βασιλέως της Βουλγαρίας Φερδινάνδου και τον ίδιο χρόνο οργάνωσε τη συνωμοσία της οποίας θύμα ήταν στις 28 Ιουνίου 1914 το διαδοχικό ζεύγος της Αυστροουγγαρίας. Η τελευταία αυτή συνωμοσία του ήταν και η αφορμή της κήρυξης του Α΄ Παγκοσμίου Πολέμου.

Παρά ταύτα ο Ντιμιτρίεβιτς συνέχισε τις συνωμοτικές του δράσεις ακόμα και μέσα στην Ελλάδα, όπου και είχε καταφύγει. Το 1916 οργάνωσε συνωμοσία στη Θεσσαλονίκη για τη δολοφονία του Βασιλέως Κωνσταντίνου Α΄. Οι περίεργες κινήσεις του όμως και των ομοϊδεατών συντρόφων του προκάλεσαν την υποψία των ελληνικών Αρχών. Μετά από παρακολούθηση Έλληνες στρατιωτικοί εισέβαλαν τη νύκτα στις 12 Δεκεμβρίου του 1916 στο χώρο που διέμενε όπου και συνελήφθη μαζί με τους κυριότερους οπαδούς του, Σέρβους στρατιωτικούς. Κατά την ανάκριση διαπιστώθηκε εκτός των παραπάνω ο παράλληλος σχεδιασμός της παράδοσης όλου του σερβικού μετώπου στον εχθρό καθώς επίσης διατυπώθηκε εναντίον του και η κατηγορία της πρόθεσης δολοφονίας του τότε διαδόχου και μετέπειτα Βασιλέως της Σερβίας Αλέξανδρου Καραγιώργεβιτς και του Σέρβου Πρωθυπουργού Πάσιτς, που κατά τον ίδιον έτρεφαν αντιγαλλικά αισθήματα.

Τέλος ο Ντιμιτρίεβιτς καταδικάστηκε σε θάνατο και εκτελέστηκε στη Θεσσαλονίκη στις 13 Ιουνίου/26 Ιουνίου(*) του 1917 από εκτελεστικό απόσπασμα.
Καρπάθικη σούστα

Η Καρπάθικη σούστα είναι ένας σχεδόν συρτός χορός με ήσυχα βήματα και χωρίς ιδιαίτερα σουσταρίσματα. Είναι ο μόνος χορός του νησιού, στον οποίο επιτρέπεται γυναίκες να χορεύουν στο μπροστινό μέρος και κατάγεται από τα κάτω χωριά της Καρπάθου (Απέρι, Βωλάδα, Όθος, Πυλές, Μενετές, Αρκάσα), όπου και χορεύεται, σε αντίθεση με τα βόρεια χωριά. 

Έχει παρομοιασθεί πολλές φορές με τα κύματα της θάλασσας, χάρη στον τρόπο που χορεύεται. Παλαιότερα θεωρούνταν ως ο χορός των γυναικών και των γερόντων ως ξεκούραστος χορός. Σήμερα στα βόρεια χωριά του νησιού δεν χορεύεται σχεδόν καθόλου, ενώ στα νότια είναι από τους κυριότερους χορούς και χορεύεται μεμονωμένα ή μόνο από τον πρωτοχορευτή με τις χορεύτριές του κατά τον επίσης κύριο Πάνω Χορό.

Η μουσική της Σούστας, σε αντίθεση με αυτήν του Πάνω Χορού, αποτελείται από δοξαριές που παίζονται κυρίως στη χαμηλοκουρδισμένη μεσαία χορδή της καρπάθικης λύρας.


Σουστα
Κατηγορία:Νησιώτικο τραγούδι
Ράντκο Δημητρίεφ

Ο Ράντκο Δημητρίεφ ("Радко Димитриев", 24 Σεπτεμβρίου 1859 - 18 Οκτωβρίου 1918) ήταν Βούλγαρος στρατιωτικός κατά τους Βαλκανικούς Πολέμους και τον Α΄ Παγκόσμιο Πόλεμο.

Εκπαιδεύτηκε στη στρατιωτική σχολή της Αγίας Πετρούπολης και διαδραμάτισε πρωτεύοντα ρόλο στη συνωμοσία για την εκθρόνιση του ηγεμόνα της Βουλγαρίας Αλέξανδρου Μπράτεμπεργκ. Σημαντικός επίσης ήταν ο ρόλος του στους Βαλκανικούς πολέμους και ειδικότερα στον Β΄ Βαλκανικό Πόλεμο όταν μετά την πρώτη αναδίπλωση των βουλγαρικών στρατευμάτων, στις 21 Ιουνίου του 1913 (π.ημ.), διορίστηκε από τον Βασιλέα Φερδινάνδο αρχιστράτηγος, σε αντικατάσταση του αρχιστρατήγου Μιχαήλ Σαβόφ.

Με την ιδιότητά του αυτή και προ της μεγάλης προέλασης των ελληνικών στρατευμάτων ο Ρ. Δημητρίεφ συγκέντρωσε τον όγκο του βουλγαρικού στρατού εναντίον των Ελλήνων περιοριζόμενος έναντι των Σέρβων σε απλή άμυνα. Ακολούθησαν οι παρά τη Κρέσνα σφοδρές ελληνοβουλγαρικές μάχες που κατέληξαν όμως στη κατατρόπωση των Βουλγάρων και προέλαση των Ελλήνων.

Με την έκρηξη του Α΄ Παγκοσμίου Πολέμου ο Δημητρίεφ φανατικός ρωσόφιλος έσπευσε και κατατάχθηκε στο ρωσικό στρατό αναλαμβάνοντας τη διοίκηση της 3ης ρωσικής Στρατιάς όπου και αρχικά σημείωσε σημαντικές επιτυχίες. Όμως τον Μάιο του 1915 σχεδόν υπερφαλαγγίστηκε από τη Στρατιά του Μάκενσεν, όπου και υπέστη μεγάλη ήττα που είχε ως αποτέλεσμα και τον τερματισμό της σταδιοδρομίας του.

Έχοντας αποβάλει τη βουλγαρική του υπηκοότητα σε ένδειξη διαμαρτυρίας για τη προσχώρηση της Βουλγαρίας στη παράταξη των Κεντρικών Δυνάμεων, εγκαταστάθηκε μόνιμα στη Ρωσία, όπου και τελικά φονεύθηκε από μπολσεβίκους στη ρωσική επανάσταση.
Μογγόλοι

Με το όνομα Μογγόλοι (Μογγολικά: "Mongɣul". Κυριλλική γραφή: Монгол) εννοείται ένα σύνολο εθνικών ομάδων που κατοικεί σήμερα κυρίως στη Μογγολία, την Κίνα και τη Ρωσία.

Βέβαια αυτός ο ορισμός δεν καλύπτει πλήρως τους μογγολικούς λαούς, οι οποίοι διαιρούνται κυρίως σε ανατολικούς και δυτικούς Μογγόλους. Σε μια ευρύτερη έννοια ο όρος μογγολικοί λαοί περιλαμβάνει όλους όσους μιλούν μία Μογγολική γλώσσα, όπως για παράδειγμα οι Καλμούχοι της ανατολικής Ευρώπης.
Γκοκχάν Ζαν

Ο Γκοκχάν Ζαν (τουρκικά: "Gökhan Zan", Αντάκια, Τουρκία, 7 Σεπτεμβρίου 1981) είναι Τούρκος πρώην διεθνής ποδοσφαιριστής που αγωνιζόταν ως κεντρικός αμυντικός. Πέρασε το μεγαλύτερο διάστημα της καριέρας του στην Μπεσίκτας και τη Γαλατασαράι, ενώ ήταν μέλος της αποστολής της Εθνικής Τουρκίας που έφτασε μέχρι τον ημιτελικό του Ευρωπαϊκού Πρωταθλήματος του 2008.
Καλλίδρομο

Το Καλλίδρομο (παλαιότερη ονομασία «Σαρώματα»), είναι βουνό της Στερεάς Ελλάδας με υψόμετρο 1.399 μέτρα (κορυφή Γκιόζα). Βρίσκεται στον Νομό Φθιώτιδας, μεταξύ του βόρειου Ευβοϊκού κόλπου και της κοιλάδας του Κηφισού ποταμού, και καλύπτει το μεγαλύτερο τμήμα της τέως επαρχίας Λοκρίδας. Βόρεια συνδέεται με το όρος Οίτη. Το Καλλίδρομο είναι από τα χαμηλότερα βουνά στα οποία κυριαρχεί το έλατο. Κυρίως η βόρεια πλευρά του καλύπτεται από πυκνό ελατόδασος. Ωστόσο, Το βουνό έχει ποικιλία βλάστησης και κατά τόπους φύονται μαυρόπευκα και δρύες, ενώ σε χαμηλότερα υψόμετρα αείφυλλα πλατύφυλλα. Στις πλαγιές του σχηματίζονται αρκετά υδάτινα ρεύματα ενώ κοντά στην κορυφή του σχηματίζεται η μικρή λίμνη Νευρόπολη. Μεγάλο τμήμα του, στο οποίο περιλαμβάνεται κυρίως η βόρεια πλευρά του, έχει χαρακτηριστεί τοπίο ιδιαίτερου φυσικού κάλλους.

Η περιοχή του Καλλιδρόμου έχει πλούσια ιστορία. Κατά την αρχαιότητα, στους πρόποδες και στις πλαγιές του ιδρύθηκαν πολυάριθμες πόλεις, όπως η Δρυμαία, το Τεθρώνιο και οι Θερμοπύλες. Η περιοχή του Καλλιδρόμου ήταν χωρισμένη μεταξύ δύο ελληνικών φύλων. Η δυτική του πλευρά ανήκε στους Φωκείς και η ανατολική του στους Λοκρούς.

Σήμερα το Καλλίδρομο διαθέτει αξιόλογες διαδρομές για πεζοπορία. Στις πλαγιές του διεξάγεται συχνά το ράλι Ακρόπολις, ενώ η ομώνυμη σήραγγα που κατασκευάζεται αποτελεί μία από τις μεγαλύτερες της Ελλάδας. Θα χρησιμοποιείται από τη νέα σιδηροδρομική γραμμή Τιθορέας - Δομοκού (τμήμα του σιδηροδρομικού άξονα Αθηνών - Θεσσαλονίκης) και αναμένεται να ολοκληρωθεί το 2018.
Τζοβάνι Τζιρόλαμο Σακέρι

Ο Τζοβάνι Τζιρόλαμο Σακέρι ("Giovanni Girolamo Saccheri", 5 Σεπτεμβρίου 1667 – 25 Οκτωβρίου 1733) ήταν Ιταλός Ιησουίτης ιερέας, σχολαστικός φιλόσοφος και μαθηματικός. Είναι περισσότερο γνωστός για την τελευταία του έκδοση, η οποία θεωρείται σήμερα το δεύτερο έργο που αφορά στη μη ευκλείδια γεωμετρία.
Αλέξανδρος Εμπειρίκος - Κουμουνδούρος

Ο Αλέξανδρος Εμπειρίκος - Κουμουνδούρος (1898 - Λονδίνο, 9 Μαΐου 1980) ήταν Έλληνας ποιητής και πολιτικός.
Κουσιτικές γλώσσες

thumb|250px|Η περιοχή που ομιλούνται οι Κουσιτικές γλώσσες (σκούρο πράσινο)

Οι Κουσιτικές γλώσσες αποτελούν κλάδο των Αφροασιατικών γλωσσών και ομιλούνται στο Κέρας της Αφρικής. Ο κλάδος περιλαμβάνει σαράντα πέντε γλώσσες που ομιλούνται κυρίως στην Αιθιοπία, την Ερυθραία, την Τανζανία, το Τζιμπουτί, τη Σομαλία τη βορειοδυτική Κένυα και το Σουδάν. Χωρίζονται σε τέσσερεις διακριτούς κλάδους: τον κλάδο Μπέτζα που αντιπροσωπεύει τις Βόρειες Κουσιτικές γλώσσες, τον κλάδο των κεντρικών κουσιτικών γλωσσών ή Αγκάου, τις ανατολικές Κουσιτικές και τις νότιες κουσιτικές γλώσσες.
Αποστολή παιδιών στις Λαϊκές Δημοκρατίες από τον ΔΣΕ

Η Αποστολή παιδιών στις Λαϊκές Δημοκρατίες από τον ΔΣΕ συνέβη κατά τη διάρκεια του ελληνικού εμφύλιου πολέμου, και ειδικά το 1948 -1949, όταν ένας αριθμός παιδιών (20.000 με 25.000 περίπου), κυρίως από τη Βόρεια Ελλάδα, μεταφέρθηκαν σε χώρες του ανατολικού μπλοκ από το Δημοκρατικό Στρατό και την Προσωρινή Δημοκρατική Κυβέρνηση ("Κυβέρνηση του Βουνού").

Σύμφωνα με την Προσωρινή Δημοκρατική Κυβέρνηση, ο λόγος αυτής της πράξης ήταν η προστασία των παιδιών από τον πόλεμο και τον "μοναρχο-φασισμό". Ορισμένοι σύγχρονοι ιστοριογράφοι θεωρούν ότι τα αίτια ήταν περισσότερο στρατιωτικά και λιγότερο ανθρωπιστικά. 

Η μεταφορά αυτή των παιδιών χαρακτηρίστηκε από την τότε τότε κυβέρνηση Σοφούλη με τον ψυχολογικά φορτισμένο όρο "παιδομάζωμα" για να γίνεται παραλληλισμός με την εξαναγκασμένη απομάκρυνση των παιδιών των Ελλήνων από τους Τούρκους. Για το θέμα αυτό, το 1949 εκδόθηκε σειρά τριών ελληνικών γραμματοσήμων με τον τίτλο «Παιδομάζωμα». Η τότε Ελληνική Κυβέρνηση έφερε αυτό το θέμα στον ΟΗΕ χαρακτηρίζοντας το γεγονός "γενοκτονία". Αυτή ήταν και η πρώτη παγκοσμίως χρήση της λέξης σε επίσημο έγγραφο. Ειδική επιτροπή του ΟΗΕ διερεύνησε επιτόπου τις καταγγελίες. Το "παιδομάζωμα" έγινε αντικείμενο προπαγάνδας και αντι προπαγάνδας από τις αντιμαχόμενες πλευρές του Εμφυλίου, καθώς και αργότερα, μέχρι τη σύγχρονη εποχή.
Σάλεμ

Το Σάλεμ (αγγλ.:"Salem") είναι η πρωτεύουσα της πολιτείας του Όρεγκον. Σύμφωνα με την απογραφή που έγινε το 2010, η πόλη έχει 154.637 κατοίκους και είναι η τρίτη μεγαλύτερη σε πληθυσμό πόλη του Όρεγκον.